Ifølge Jan Larsen, direktør i Aalborg Håndbold, var det en forkert beslutning at sende Thomas Arnoldsen til U21-VM denne sommer.

En pragtsæson for Skanderborg Aarhus Håndbold, debut på A-landsholdet og et hav af kampe i EHF cuppen. Sidste sæson bød på mange opture for Thomas Arnoldsen, der sluttede sæsonen af med at drage til U21-VM med landsholdet. Om det netop er slutrundedeltagelsen, der gør, at det 21-årige talent har brug for pause på ubestemt tid, vil Aalborg Håndbolds direktør, Jan Laursen, ikke gøre sig til dommer over. Men han undrer sig over, hvorfor DanskHåndbold valgte at udtage Arnoldsen efter en opslidende sæson. - Jeg skal ikke kloge mig på, om Thomas' situation havde været en anden, hvis han ikke var taget med til slutrunden. Men det er selvfølgelig en større belastning for en spiller at være en del af en slutrunde i forhold til at holde ferie, fortæller Jan Larsen til TV 2 Sport. - Jeg var af den opfattelse, at Thomas havde taget skridtet til at spille på A-landsholdet. Det er svært at levere på to landshold. Udefra set er det mystisk, at han også skulle deltage i U21-VM. Spillemæssigt var han ikke på det rette niveau. Han var slidt. Thomas Arnoldsen byttede denne sommer Skanderborg Aarhus ud med Aalborg Håndbold. Debuten ser dog ud til at lade vente på sig, efter begge parter er nået frem til at give playmakeren en pause. Udtagelse virkede som den bedste "langsigtede løsning" Jan Larsen understreger i samme ombæring, at han ikke er ude på at skyde skylden på DanskHåndbold, men at der bør være et større fokus på ikke at overbelaste spillerne. - Thomas er et ekstraordinært talent, som vi skal passe på. I denne situation var vi nødt til at skride ind og sige: ”Han skal have en pause og komme til hægterne”. - Dialogen mellem klubber og DanskHåndbold er uhyre vigtig. Det er ikke sikkert, det kan undgås, at spillere fra tid til anden har brug for en pause, men det er et tema, der skal fylde. Ifølge sportschef hos DanskHåndbold, Morten Henriksen, er netop dialogen mellem klub og landshold I danmark helt unik. - Vi kan nærmest ikke række mere ud til klubberne, end vi gør i forvejen. Vi har en struktur i DanskHåndbold, hvor vores primære opgave et at motivere spillerne, dernæst er udvikling og samarbejde mellem klub og landshold i højsædet. Det er en fremgangsmåde, der er meget anderledes, i forhold til hvordan andre nationer griber det an på, fortæller sportschefen, der samtidig ærgrer sig over Arnoldsens tilstand efter VM. Beslutningen om at inddrage Thomas Arnoldsen i U21-truppen til VM blev truffet af landstrænerne for A- og U21-landsholdet, mens Arnoldsen også selv blev hørt. - Vi tog beslutningen om at udtage Thomas Arnoldsen, da det virkede som den bedste langsigtede løsning. Vi vurderede, at det ville være en god afslutning på Thomas' tid på ungdomslandsholdet at spille en slutrunde, lyder det fra Morten Henriksen. - Det er i bagklogskabens lys svært at sige, om vi tog den rigtige beslutning. Men jeg kan forsikre, at vi aldrig kunne drømme om at udtage en spiller, hvis vi har fået et indtryk af, at vedkommende har været på grænsen. Vi tænker langsigtet og ikke kortsigtet. Det er sjældent spillerne, der siger fra Han ved, det er svært, men Jan Larsen kunne godt ønske sig, at personalet på ungdomslandsholdene skrider ind, når en spiller har haft en særlig hård sæson. - Det er ikke spillerne, der skal sige fra. For der skal meget til, før de unge takker nej til en slutrunde. Derfor er det nogle voksne, der skal tage beslutningen for dem, siger Jan Larsen. Grænsen mellem topform og udbrændthed er selvsagt umulig at sætte på formel. Men Morten Henriksen forsikrer, at DanskHåndbold gør alt for at hjælpe talenterne på bedst mulig vis. - Jeg kan selvfølgelig ikke love, at vi ikke kommer til at se cases med udkørte spillere i fremtiden. Men jeg kan love, at vi gør vores ypperste for at sikre, at vores spillere har det godt – både fysisk og mentalt. - Presset er blevet større Jan Larsen er heller ikke i tvivl om, at det mentalt er blevet sværere at være håndboldspiller. - Vi må se i øjnene, at der i tiden er et større pres på spillerne, end der tidligere har været. Vi har også haft en situation med Mikkel Hansen. Opmærksomheden omkring spillernes mentale velvære er blevet større, men det er bestemt et aspekt, vi fortsat skal have for øje. Det skal vi alle, lyder det. Morten Henriksen er enig i, at opmærksomheden på spillerne er vokset gennem se seneste år – særligt på de helt unge talenter. - Der er kommet meget mere opmærksomhed omkring sporten – og det er selvfølgelig positivt, isoleret set. Men opmærksomheden er også blevet øget på de helt unge talenter. Thomas Arnoldsen har oplevet, hvordan det er at komme i søgelyset. De ulemper, det kan medføre, har Mathias Gidsel også tidligere gjort opmærksom på.